Správa

 o transformácii vlastníckych a užívacích vzťahov k lesným pozemkom

Úvod

Federálne zhromaždenie Českej a Slovenskej Federatívnej republiky prijalo 24. júna 1991 zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (ďalej len „zákon č. 229/1991 Zb.“) v snahe zmierniť následky niektorých majetkových krívd, ku ktorým došlo voči vlastníkom poľnohospodárskych a lesných pozemkov v období rokov 1948 až 1989. Účelom zákona bolo zmiernenie niektorých majetkových krívd a dosiahnutie zlepšenia starostlivosti o poľnohospodársku a lesnú pôdu obnovením pôvodných vlastníckych vzťahov a upravením vlastníckych a užívacích vzťahov k pôde v súlade so záujmami hospodárskeho rozvoja vidieka. Ďalším zákonom, ktorý krivdy vlastníkom pôdy v rozhodujúcom období, je zákon č. 503/2003 Z. z. o navrátení vlastníctva k pozemkom a o zmene a doplnení zákona Národnej rady Slovenskej č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon č. 180/1995 Z. z.“).

Majetok, ktorý bol ku dňu 31. 12. 1949 vo vlastníctve obcí a prešiel do vlastníctva štátu, upravuje zákon č. 306/1992 Zb., ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (ďalej len „zákon č. 306/1992 Zb.“). Dňom jeho účinnosti,(t. j. 25. júna 1992) obce nadobudli do vlastníctva lesné pozemky vrátane lesných porastov na nich.

Ďalším zákonom, ktorým sa zmierňovali následky majetkových krívd, bol zákon č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam v znení neskorších predpisov (ďalej len „zákon č. 282/1993 Z. z.“) a zákon č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam (ďalej len „zákon č. 161/2005 Z. z.“).

Uplatňovaním týchto zákonov riešiacich nápravu krívd sa začal zložitý a dlhotrvajúci proces, ktorý nie je ani s odstupom viac ako dvadsiatich rokov ukončený. Je spojený s mnohými komplikáciami, spôsobenými nielen osobitosťami vysporiadania vlastníctva v zložitých vlastníckych vzťahoch a stavom evidencie právnych vzťahov k pôde, ale aj možnosťami budúceho obhospodarovania a ochrany pôdy.

Predmetom správy o transformácii vlastníckych a užívacích vzťahov k lesným pozemkom sú lesné pozemky užívané štátnymi organizáciami lesného hospodárstva (ďalej len „ŠOLH“) v pôsobnosti Ministerstva pôdohospodárstva a rozvoja vidieka Slovenskej republiky (ďalej len „ministerstvo“) a v pôsobnosti Ministerstva obrany Slovenskej republiky (ďalej len „MO SR“) ku dňu účinnosti reštitučných zákonov, na základe údajov získaných a poskytnutých týmito organizáciami.

1. Obhospodarovanie lesných pozemkov so stavom ku dňu 31. 12. 2012
	1. Usporiadanie vlastníckych a užívacích vzťahov k lesným pozemkom

Celková výmera lesných pozemkov, ktoré sú predmetom transformácie vlastníckych a užívacích vzťahov k pôde v pôsobnosti ministerstva a MO SR predstavuje výmeru s rozlohou 1 161 782 ha. Z toho výmera odovzdaných lesných pozemkov je 961 110 ha a výmera neodovzdaných lesných pozemkov je 200 672 ha.

ŠOLH obhospodarujú 1 046 025 ha lesnej pôdy. Z toho 826 148 ha lesných pozemkov je vo vlastníctve Slovenskej republiky, 30 135 ha tvoria lesné pozemky v nájme od fyzických a právnických osôb a 230 725 ha predstavujú lesné pozemky vo vlastníctve neštátneho sektora, pozostávajúce z lesných pozemkov vo vlastníctve fyzických a právnických osôb, ktoré si svoje práva uplatnili a sú v riešení, neznámych fyzických osôb, fyzických osôb, ktorých pobyt nie je známy a osôb, ktoré si svoje práva doteraz neuplatnili. Lesné pozemky vo vlastníctve SR vo výmere 10 848 ha boli prenajaté lesníckemu školstvu na zabezpečenie výučby stredných lesníckych škôl a Technickej univerzity vo Zvolene a fyzickým a právnickým osobám, s cieľom ich racionálneho obhospodarovania. Prehľad o obhospodarovaní lesných pozemkov je uvedený v prílohách č. 2a až 2f.

Povinné osoby v pôsobnosti ministerstva a MO SR zabezpečujú riešenie žiadostí oprávnených osôb s celkovým počtom 64 zamestnancov. Z toho LESY Slovenskej republiky, štátny podnik (ďalej len „LESY SR, š. p.“) zabezpečujú úlohy 45 zamestnancami, Lesopoľnohospodársky majetok Ulič, štátny podnik (ďalej len „LPM Ulič, š. p.“) zabezpečuje úlohy 1 zamestnancom, Štátne lesy Tatranského národného parku, Tatranská Lomnica (ďalej len „ŠL TANAP“) 4 zamestnancami a Vojenské lesy a majetky SR - štátny podnik (ďalej len „VLM, š. p.“) 14 zamestnancami, nakoľko po zrušení Vojenského obvodu Javorina prešlo z oddelenia reštitúcií MO SR pod VLM, š. p. 10 zamestnancov.

Títo zamestnanci majú v pracovnej náplni aj konania registrov obnovenej evidencie pozemkov, pozemkové úpravy, konania na orgánoch štátnej správy (obnova programov starostlivosti o lesy, územné konanie, stavebné konanie, zmeny druhov pozemkov a pod.), vedenie evidencie pozemkov, inventarizáciu pozemkov, prevody správy, zámeny, podklady pre audit, delimitáciu so Slovenským pozemkovým fondom, majetkovoprávne usporiadanie pozemkov vo vlastníctve SR, podklady pre uzatvorenie nájomných zmlúv na lesnícke obhospodarovanie iných vlastníkov, ako je SR a pod.

* 1. Uplatnené žiadosti o usporiadanie vlastníckych a užívacích práv k lesným pozemkom

Náprava niektorých krívd podľa zákona č. 229/1991 Zb. spočíva vo vrátení vlastníckeho práva k lesným pozemkom, ktoré prešli na štát postupom podľa § 6 zákona č. 229/1991 Zb. a podľa  § 3 zákona č. 503/2003 Z. z.

Podľa zákona č. 229/1991 Zb. si mali oprávnené osoby uplatniť svoje práva na príslušnom pozemkovom úrade a zároveň mali vyzvať povinnú osobu na vydanie nehnuteľnosti v termíne do 31. 12. 1992. Na základe tejto výzvy povinné osoby spísali dohodu o vydaní vlastníctva, ktorú musel schváliť pozemkový úrad. Po schválení dohody o vydaní vlastníctva pozemkovým úradom, povinné osoby riešia užívacie vzťahy k týmto lesným pozemkom.

V súlade so zákonom č. 229/1991 Zb. príslušné pozemkové úrady schválili 155 dohôd. V 145 prípadoch vydali rozhodnutie o vlastníctve oprávnenej osoby, ak medzi povinnou a oprávnenou osobou k dohode nedošlo a jednu dohodu neschválili. V prípade vydania rozhodnutia o vlastníctve oprávnenej osoby, ak nedošlo k dohode, ŠOLH podali 3 opravné prostriedky na výmeru 487 ha, z toho v 2 prípadoch na výmeru 305 ha bolo právoplatne rozhodnuté.

Podľa zákona č. 330/1991 Zb. o pozemkových úpravách v znení neskorších predpisov (ďalej len „zákon 330/1991 Zb.“) si mali oprávnené osoby uplatniť nárok na vydanie nehnuteľností tvoriacich pasienkový majetok bývalých urbárnikov, komposesorátov a podobných právnych útvarov na príslušnom obvodnom pozemkovom úrade v lehote do 31. 12. 1993, pričom lehota na predkladanie písomných dôkazov bola do 31. 12. 1995.

Podľa zákona č. 503/2003 Z. z. si oprávnená osoba mohla do 31. decembra 2004 uplatniť svoje nároky na obvodnom pozemkovom úrade, v ktorého obvode vlastnila pozemok, a zároveň preukázala rozhodné skutočnosti, že vlastníctvo pozemku prešlo na štát v súlade s týmto zákonom. Následne príslušný pozemkový úrad rozhodol o navrátení vlastníctva k pozemku alebo o priznaní práva na náhradu. Vo veci vlastníctva lesných pozemkov pozemkové úrady k 31. 12. 2012 vydali 1 953 rozhodnutí na výmeru 7 423,282 ha. ŠOLH uplatnili opravné prostriedky v 11 prípadoch na výmere 1 133,4704 ha. Právoplatne rozhodnuté o opravných prostriedkoch bolo v 3 prípadoch na výmere 346,8657 ha. Opravné prostriedky boli uplatnené napríklad z dôvodu, že išlo o majetok právnickej osoby alebo z dôvodu rozhodnutia o náhradnom pozemku, aj keď neboli prekážky na vydanie pôvodného pozemku.

Ku dňu 31. 12. 2012 bolo v rámci Slovenskej republiky celkovo vybavených 60 032 žiadostí o usporiadanie vlastníckych a užívacích práv fyzických osôb k lesným pozemkom s celkovou výmerou 179 979 ha. Z toho bolo vrátené vlastníctvo k lesným pozemkom 3 609 fyzickým osobám s výmerou 63 267 ha podľa zákona č. 229/1991 Zb. a 51 fyzickým osobám bolo vrátené vlastníctvo k lesným pozemkom s výmerou 564 ha podľa zákona č. 503/2003 Z. z.

Na vysporiadanie užívacích práv k spoločnej nehnuteľnosti (bývalé urbariáty, komposesoráty a podobné právne útvary) vlastníci určia spoločného zástupcu alebo zástupcov a spôsob ich konania. K tomu je potrebný súhlas nadpolovičnej väčšiny majiteľov vlastníckych podielov, ak zákon nestanoví inak. Zákon č. 181/1995 Z. z. o pozemkových spoločenstvách v znení neskorších predpisov rozlišoval dva druhy pozemkových spoločenstiev a to spoločenstvo bez právnej subjektivity, ktoré nie je spôsobilé na právne úkony, a spoločníci sú povinní oznámiť vznik spoločenstva príslušnému obvodnému lesnému úradu  a spoločenstvo s právnou subjektivitou, ktoré vzniká až dňom registrácie spoločenstva v registri pozemkových spoločenstiev, ktorý vedie príslušný obvodný lesný úrad. Ku dňu 31. 12. 2012 bolo v rámci Slovenskej republiky vybavených 3 674 žiadostí pozemkových spoločenstiev s výmerou 502 367 ha.

Vlastnícke práva k lesným pozemkom, ktoré boli k 31. decembru 1949 vo vlastníctve obcí a prešli do vlastníctva štátu, upravuje zákon č. 306/1992 Zb. Obce, ktoré svoje vlastnícke práva nadobudli dňom účinnosti tohto zákona, t. j. 25. júna 1992, sú povinné spísať s doterajšími užívateľmi protokoly o odovzdaní majetku a do 12 mesiacov od prevzatia majetku sú povinné podať návrh na zápis do katastra nehnuteľností. K 31. 12. 2012 bolo v rámci Slovenskej republiky s obcami spísaných 476 protokolov, ktoré sa týkajú lesných pozemkov vo výmere 201 794 ha.

Pri vysporiadaní vlastníctva obcí sa vyskytlo niekoľko prípadov, keď lesné pozemky, ktoré boli v pozemkovej knihe zapísané na štát - v správe okresných národných výborov, boli delimitačnými protokolmi prevedené na obce z bývalých okresných úradov, hoci nespĺňali zákonné podmienky(napr. na obce Lentvora, Mýtna, Hajnáčka, Ratkovské Bystré atď.). Takýto prevod na obce je v rozpore so zákonom a náprava je možná len súdnou cestou, čo je náročné z finančného a časového hľadiska. V súčasnosti prebiehajú ohľadne týchto prevodov súdne konania.

Majetok cirkví a náboženských spoločností je upravený zákonom č. 282/1993 Z. z. a zákonom č. 161/2005 Z. z. Právo na navrátenie vlastníctva k nehnuteľnému majetku si mohli uplatniť oprávnené osoby, ktorými sú štátom registrované cirkvi a náboženské spoločnosti so sídlom na území Slovenskej republiky a majú právnu subjektivitu, ktorých majetok prešiel do vlastníctva štátu alebo obce v rozhodnom období od 8. mája 1945 a pri židovských náboženských obciach od 2. novembra 1938 do 1. januára 1990. Výzvy na vydanie vlastníctva mohli oprávnené osoby uplatniť písomne v lehote 12 mesiacov od účinnosti zákona č. 282/1993 Z. z. a v lehote do 30. apríla 2006 podľa zákona č. 161/2005 Z. z., inak právo zaniklo. K 31. 12. 2012 bolo v rámci Slovenskej republiky vybavených 764 žiadostí cirkví a náboženských spoločností o navrátenie vlastníctva k lesným pozemkom s výmerou 70 500 ha.

K 31. 12. 2012 v rámci Slovenskej republiky požiadalo o usporiadanie vlastníckych a užívacích práv celkom 100 289 subjektov s požadovanou výmerou lesných pozemkov 1 044 177 ha. Prehľad o počte prijatých žiadostí a ich riešeniach je uvedený v prílohách č. 1a až 1f.

Z celkového počtu žiadostí prijatých v rámci Slovenskej republiky bolo kladne vybavených 64,83 % žiadostí. Fyzicky odovzdané užívacie práva boli vybavené na 92,07 % z požadovanej výmery. Prehľad o počte prijatých a vybavených žiadostí je v prílohe č. 1f.

Najväčší počet žiadostí povinné osoby vybavili v  roku 2000 (10 530), v  roku 1995 (10 020) a v roku 1996 (8 322). Najmenší počet vybavených žiadostí bol v roku 1991, teda v roku, keď bol prijatý zákon č. 229/1991 Zb. Postup predkladania a riešenia všetkých žiadostí a ich nárast sumárne za roky 1991 až 2007 a za jednotlivé roky 2008 až 2012 za Slovenskú republiku je uvedený v prílohách č. 3a až 3f.

K záporným hodnotám medziročného nárastu došlo z dôvodu odstránenia duplicitnej evidencie žiadostí v ŠOLH. Ide o prípady, keď pôvodný vlastník zomrel a jeho dedičia požiadali o navrátenie tých istých pozemkov alebo o prípady, keď je zaevidovaná žiadosť podielnika na vydanie celej výmery lesných pozemkov pozemkového spoločenstva  a pod.

1.3. Odovzdávanie lesných ciest

Podľa zákona č. 12/2004 Z. z., ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a o zmene a doplnení zákona č. 138/1991 Zb. o majetku obcí v znení neskorších predpisov, bolo uplatnených celkovo 382 žiadostí o bezodplatné odovzdanie investičných lesných ciest, ktoré prechádzajú pozemkami vo vlastníctve neštátneho sektora. Z tohto počtu bolo zrealizovaných 334 žiadostí s celkovou odovzdanou dĺžkou ciest 1122,9 km. Prehľad o odovzdávaní lesných ciest podľa jednotlivých organizácií je uvedený v nasledujúcej tabuľke:

|  |
| --- |
| Prehľad o odovzdaní lesných ciest k 31.12.2012 |
| Organizácia | Počet prijatých žiadostí | Počet vybavených žiadostí | Dĺžka odovzdaných ciest v km |
| LESY SR, š. p.  | 337 | 295 | 981,1 |
| LPM Ulič, š. p.  | 8 | 8 | 56,7 |
| ŠL TANAP | 33 | 28 | 77,8 |
| VLM SR, š. p.  | 4 | 3 | 7,3 |
| S p o l u | 382 | 334 | 1122,9 |

Osobitosťou riešenia odovzdávania lesných ciest je to, že ak cesta alebo jej časť prechádza cez pozemky viacerých vlastníkov, táto prechádza do ich podielového spoluvlastníctva podľa veľkosti podielu investičnej lesnej cesty na lesnom pozemku vlastníka. Vlastníci pozemkov, cez ktoré lesná cesta prechádza, môžu z dôvodu spravovania, udržiavania a opráv investičnej lesnej cesty vytvoriť združenie podľa osobitného predpisu. Vytváranie združení je problémom pri odovzdávaní lesných ciest pre neochotu vlastníkov vytvoriť združenie. Z tohto dôvodu ŠOLH odovzdávali v prvom rade lesné cesty, ktoré sa v celosti nachádzali na majetku vlastníka (mesto, obec, pozemkové spoločenstvo), alebo ktoré už za odovzdaným úsekom nesprístupňovali žiadne lesné pozemky obhospodarované touto ŠOLH. Bez vytvorenia združenia je právne riešenie užívania účelových lesných ciest problematické, čo môže výrazne ovplyvniť ich stav a spôsob ich využitia aj v prípade verejného záujmu. Nevybavené žiadosti na odovzdanie lesných ciest z vyššie uvedeného dôvodu a z dôvodu nevydokladovania vlastníctva pozemkov pod cestami sú v územnej pôsobnosti nasledujúcich odštepných závodov LESOV SR, š. p.: Odštepný závod Prievidza, Odštepný závod Považská Bystrica, Odštepný závod Čadca, Odštepný závod Liptovský Hrádok, Odštepný závod Kriváň, Odštepný závod Žarnovica, Odštepný závod Revúca, Odštepný závod Vranov, Odštepný závod Prešov. Aj ŠL TANAP nevedia niektoré lesné cesty odovzdať z dôvodu nedokladovaného vlastníctva pozemkov pod nimi (lesná cesta Račková /k. ú. Pribylina, Jamník/, lesná cesta Tichá /k. ú. Oravice/, lesná cesta Nadstriedok II. /k. ú. Štrbské Pleso/) a z dôvodu neochoty žiadateľa reagovať na predložený návrh dohody (lesná cesta Vrch Mlynice /k. ú. Štrbské Pleso/, lesná cesta Monková – Pod rigel /k. ú. Tatranská Lomnica, Ždiar/).

1.4. Náhrady podľa zákona č. 229/1991 Zb.

Zákon č. 229/1991 Zb. ustanovuje, že oprávnené osoby majú právo od povinnej osoby požadovať nielen vydanie lesných pozemkov, ale za podmienok určených v zákone majú právo na náhradu za obytné budovy, hospodárske budovy a stavby, slúžiace lesnému hospodárstvu, ako aj za lesné porasty. Pritom sa postupuje diferencovane podľa toho, či ide o riešenie podľa druhej časti zákona, keď vlastníctvo prešlo na štát alebo podľa štvrtej časti zákona, keď vlastníctvo bolo zachované a bolo obmedzené ich užívanie.

Podľa zákona č. 229/1991 Zb. si v rámci Slovenskej republiky uplatnilo žiadosť o náhradu 94 žiadateľov vo výške 1 622 095 EUR.

Z toho podľa druhej časti zákona č. 229/1991 Zb. boli uplatnené náhrady v 69 prípadoch v hodnote 1 352 101 EUR, pričom bolo poskytnutých 29 náhrad v hodnote 647 966 EUR. Z toho za stavby bolo uplatnených 22 žiadostí s celkovou hodnotou 303 060 EUR, pričom bolo poskytnutých 10 náhrad v hodnote 164 443 EUR, za porovnateľné porasty bolo uplatnených 43 žiadostí v celkovej hodnote 1 022 951 EUR a poskytnutých bolo 16 náhrad v hodnote 464 403 EUR a na inventár a zásoby boli uplatnené 4 žiadosti v celkovej hodnote 26 090 EUR a poskytnuté boli 3 náhrady v hodnote 19 120 EUR .

Podľa štvrtej časti zákona č. 229/1991 Zb. bolo uplatnených 25 náhrad v hodnote 269 994 EUR, pričom poskytnutých bolo 8 náhrad v hodnote 114 945 EUR, z toho náhrady za stavby boli uplatnené v 3 prípadoch v celkovej hodnote 85 906 EUR a poskytnutá bola 1 náhrada v hodnote 82 852 EUR. Náhrady za porovnateľné porasty boli uplatnené v 15 prípadoch v celkovej hodnote 112 129 EUR a doposiaľ bola poskytnutá 1 náhrada vo výške 996 EUR. V deviatich prípadoch bola požiadavka neopodstatnená, ostatné sú v riešení, keďže neboli predložené relevantné podklady. Žiadostí o náhradu za inventár a zásoby bolo uplatnených 7 v celkovej hodnote 71 959 EUR a poskytnutých bolo 6 náhrad v hodnote 31 097 EUR. Prehľad o uplatnených a poskytnutých náhradách je uvedený v prílohách č. 4a až 4f.

1.5. Poskytovanie náhradných lesných pozemkov

V osobitných prípadoch taxatívne vymenovaných v zákone č. 229/1991 Zb. a v zákone č. 503/2003 Z. z., keď pozemky nemožno vydať, oprávneným osobám sa prevedú bezodplatne do vlastníctva iné pozemky vo vlastníctve štátu v primeranej výmere a kvalite, ako boli pôvodné pozemky oprávnených osôb.

Podľa § 34 ods. 4 písm. a) zákona č. 330/1991 Zb. náhradné pozemky v nadväznosti na zákon č. 229/1991 Zb. poskytuje Slovenský pozemkový fond. S cieľom urýchlenia a sprehľadnenia poskytovania náhradných pozemkov bola medzi Slovenským pozemkovým fondom a LESMI SR, š. p. uzatvorená dohoda o spoločnom postupe pri aplikácii zákona č. 229/1991 Zb. a ministerstvo vydalo usmernenie č. 1548/2011-720, ktorým sa určuje postup Slovenského pozemkového fondu a správcov lesného majetku vo vlastníctve štátu pri riešení reštitučných náhrad za lesné pozemky podľa zákona č. 503/2003 Z. z.

Ku dňu 31. 12. 2012 požiadalo podľa zákona č. 229/1991 Zb. o poskytnutie náhrady za nevydané lesné pozemky formou bezodplatného prevodu iného lesného pozemku 32 oprávnených osôb. Z toho 21 oprávneným osobám už boli vyššie uvedeným postupom poskytnuté iné lesné pozemky o výmere 107,80 ha. Hodnota poskytnutých pozemkov bola stanovená znaleckými posudkami podľa vyhlášky č. 205/1988 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a o náhradách za dočasné užívanie pozemkov v znení vyhlášky č. 289/1990 Zb. na 228 834 EUR.

K 31. 12. 2012 bolo v rámci Slovenskej republiky u povinných osôb podľa zákona č. 503/2003 Z. z. uplatnených 91 žiadostí o poskytnutie náhradných lesných pozemkov za lesné pozemky, ktoré nebolo možné vydať. K tomuto istému termínu bolo zrealizovaných 9 žiadostí o výmere 10,93 ha. Poskytnuté náhradné lesné pozemky boli ohodnotené na sumu 144 907 EUR.

Žiadosti o vydanie náhradných lesných pozemkov – výzvy, boli uplatnené u LESOV SR, š. p. a u ŠL TANAP, u ostatných ŠOLH výzvy neboli uplatnené.

Tabuľka uverejnená nižšie vyjadruje prehľad uplatnenia výziev na vydanie náhradných lesných pozemkov k 31. 12. 2012.

|  |  |
| --- | --- |
| LESY SR, š. p. | Výzvy |
| uplatnené | vybavené kladne |
| Zákon | počet | ha | počet | ha | EUR |
| 229/1991 Zb. | § 11 ods. 2 | 32 | 167,93 | 21 | 107,80 | 228 834 |
|  | § 6 ods. 2 | 81 | 120,22 | 2 | 1,28 | 135 257 |
| 503/2003 Z.z. | § 6 ods. 3 | 1 |  |  |  |  |
|  | § 6 ods. 4 | 1 | 1427,00 |  |  |  |
| ŠL TANAP | Výzvy |
| uplatnené | vybavené kladne |
| Zákon | počet | ha | počet | ha | EUR |
| 229/1991 Zb. | § 11 ods. 2 |  |  |  |  |  |
|  | § 6 ods. 2 |  |  |  |  |  |
| 503/2003 Z.z. | § 6 ods. 3 | 8 | 9,73 | 7 | 9,65 | 9 650 |
|  | § 6 ods. 4 |  |  |  |  |  |
| S p o l u | Výzvy |
| uplatnené | vybavené kladne |
| Zákon | počet | ha | počet | ha | EUR |
| 229/1991 Zb. | § 11 ods. 2 | 32 | 167,93 | 21 | 107,80 | 228 834 |
|  | § 6 ods. 2 | 81 | 120,22 | 2 | 1,28 | 135 257 |
| 503/2003 Z.z. | § 6 ods. 3 | 9 | 9,73 | 7 | 9,65 | 9 650 |
|  | § 6 ods. 4 | 1 | 1427,00 |  |  |  |

1. Súčasný stav usporiadania vlastníckych a užívacích práv k lesným pozemkom povinnými osobami

Je možné konštatovať, že v súčasnosti sa riešenie žiadostí zameriava na usporiadanie užívacích vzťahov k lesným pozemkom po vydaní rozhodnutia o navrátení vlastníctva príslušným pozemkovým úradom a na riešenie žiadostí na usporiadanie užívacích vzťahov na pozemkoch, kde vlastníctvo na štát v rozhodujúcom období neprešlo. Lesné pozemky vo vlastníctve fyzických osôb ostáva usporiadať na výmere 156 909 ha, lesné pozemky v spoluvlastníctve vlastníkov spoločnej nehnuteľnosti (pozemkové spoločenstvá) ostáva doriešiť na ploche o výmere 18 859 ha. Nevysporiadaný majetok miest a obcí predstavuje výmeru 1 579 ha, majetok cirkví nie je vysporiadaný na výmere 2 810 ha, výmera neriešeného iného vlastníctva je 20 515 ha. Celkom je potrebné vysporiadať užívacie vzťahy k lesným pozemkom na výmere 200 672 ha. Prehľad o usporiadaní užívacích vzťahov podľa druhu vlastníctva je uvedený v prílohe č. 5.

2.1. LESY SR, š. p.

LESY SR, š. p. obhospodarovali 910 565 ha lesných pozemkov a prenajali 10 486 ha lesných pozemkov vo vlastníctve štátu iným subjektom. Z tejto výmery je 703 312 ha vo vlastníctve štátu a 217 739 ha vo vlastníctve neštátnych subjektov. Obhospodarované pozemky neštátneho sektora predstavujú výmeru lesných pozemkov, ktorú štátny podnik má v nájme, z výmery lesných pozemkov neštátnych subjektov, ktoré si svoje práva vo veci vlastníctva alebo odovzdania užívania uplatnili a sú v riešení, a z výmery lesných pozemkov neštátnych subjektov, ktoré si svoje práva doposiaľ neuplatnili (údaje o obhospodarovaní lesných pozemkov sú uvedené v prílohe č. 2a). Od začiatku riešenia reštitučných nárokov prijal štátny podnik 96 068 žiadostí o usporiadanie vlastníckych a užívacích práv k pozemkom s požadovanou výmerou 942 925 ha. Ku dňu 31. 12. 2012 štátny podnik Lesy SR kladne vybavil 62 025 žiadostí o usporiadanie vlastníckych a užívacích práv a fyzicky odovzdal lesné pozemky o výmere 864 794 ha. Z toho je 57 376 žiadostí súkromných vlastníkov lesných pozemkov (v prílohách uvádzaní ako súkromní lesomajitelia), ktorým boli vrátené lesné pozemky s výmerou 168 709 ha. Z toho bolo vybavených 2 840 žiadostí s výmerou 54 950 ha podľa § 6 a § 9 zákona č. 229/1991 Zb., teda na základe rozhodnutia príslušného pozemkového úradu a 24 žiadostí o vysporiadanie vlastníckych a užívacích práv k pozemkom o výmere 529 ha o vydanie vlastníctva podľa § 3 zákona č. 503/2003 Z. z. Počet vybavených žiadostí o usporiadanie vlastníckych a užívacích práv spoluvlastníkov spoločnej nehnuteľnosti (pozemkové spoločenstvá) je 3 466 ha s výmerou 442 364 ha. Počet vybavených žiadostí miest a obcí je 442 s výmerou 178 059 ha. Vybavených žiadostí cirkví a náboženských spoločností je 673 s výmerou 68 952 ha. Vybavené žiadosti iných subjektov predstavujú počet 68 s výmerou 6 710 ha. V tomto prípade ide o subjekty, ktoré boli riešené ako družstvá. LESY SR, š. p. k 31. 12. 2012 užíva lesné pozemky vo vlastníctve 6 289 neštátnych subjektov s výmerou 28 956 ha, na základe zmlúv o nájme. Z uplatneného počtu žiadostí a požadovanej výmery k sledovanému obdobiu ostáva vybaviť 34 043 žiadostí s predpokladanou výmerou 78 131 ha. Prehľad o prijatých a vybavených žiadostiach je uvedený v prílohe č. 1a.

2.2. LPM Ulič, š. p.

LPM Ulič, š. p. obhospodaruje lesné pozemky o celkovej výmere 24 686 ha. Z tejto výmery je 18 457 ha vo vlastníctve štátu a 6 229 ha vo vlastníctve neštátneho sektora. Výmera lesných pozemkov neštátneho sektora je tvorená výmerou lesných pozemkov vlastníkov, ktorí si svoje práva vo veci vlastníctva a odovzdania užívania uplatnili a sú v riešení a výmerou lesných pozemkov neštátnych subjektov, ktorí si doposiaľ svoje práva neuplatnili (údaje o obhospodarovaní lesných pozemkov sú uvedené v prílohe č. 2b). Od začiatku riešenia reštitučných nárokov bolo prijatých 169 žiadostí o usporiadanie vlastníckych a užívacích práv s výmerou 17 823 ha. Kladne vybavených, fyzicky odovzdaných bolo 59 žiadostí s výmerou 16 042 ha. Z tohto množstva je doriešených 16 žiadostí súkromných vlastníkov lesných pozemkov s výmerou 3 376 ha podľa § 6 a § 9 zákona č. 229/1991 Zb. Od účinnosti zákona č. 503/2003 Z. z., t. j. od 1. 1. 2004 neboli žiadosti o vydanie vlastníctva k lesnému majetku príslušným obvodným pozemkovým úradom riešené. Počet vybavených žiadostí spoluvlastníkov spoločnej nehnuteľnosti (pozemkové spoločenstvá) je 31 s výmerou 12 052 ha. Protokoly miest a obcí neboli štátnemu podniku predložené. Počet vybavených žiadostí cirkví a náboženských spolkov je 12 s výmerou 614 ha. Žiadosti iných subjektov neboli predložené. Ostáva vybaviť 110 žiadostí s predpokladanou výmerou 1 781 ha. Prehľad o prijatých a vybavených žiadostiach je uvedený v prílohe č. 1b.

2.3. ŠL TANAP

ŠL TANAP k sledovanému obdobiu obhospodarujú 45 625 ha lesných pozemkov, z toho je 41 631 ha vo vlastníctve štátu a 4 047 ha lesných pozemkov vo vlastníctve neštátneho sektora. Táto organizácia  prenajala 53 ha lesných pozemkov vo vlastníctve štátu iným subjektom. Výmera neštátneho sektora je tvorená lesnými pozemkami, ktoré ŠL TANAP obhospodarujú na základe nájomných zmlúv, lesnými pozemkami neštátnych vlastníkov, ktorí si svoje práva uplatnili a sú v riešení a pozemkami vo vlastníctve neštátnych subjektov, ktoré si doposiaľ svoje práva neuplatnili (údaje o užívaní lesných pozemkov sú uvedené v prílohe č. 2c). Od začiatku riešenia reštitučných nárokov bolo prijatých 2 545 žiadostí o usporiadanie vlastníckych a  užívacích vzťahov s požadovanou výmerou 52 964 ha. Kladne doriešených, fyzicky odovzdaných bolo 1 830 žiadostí s výmerou 50 615 ha. Z toho je 1 643 žiadostí súkromných vlastníkov lesných pozemkov, ktorým boli vrátené lesné pozemky o výmere 3 013 ha. Podľa § 6 a 9 zákona č. 229/1991 Zb. bolo ŠL TANAP vyhotovených 113 dohôd o vydaní vlastníctva s  výmerou 526 ha. Jedna dohoda nebola schválená pozemkovým úradom. Podľa zákona č. 503/2003 Z. z. bolo doriešených 9 žiadostí s výmerou 12 ha. Počet vybavených žiadostí spoluvlastníkov spoločnej nehnuteľnosti (pozemkové spoločenstvá) je 120 s výmerou 35 637 ha. Žiadosti miest a obcí boli vybavené v počte 13 s výmerou 11 411 ha. Vybavených žiadostí cirkví a náboženských spoločností bolo 52 s výmerou 528 ha. Pre iných vlastníkov boli vybavené dve žiadosti s výmerou 26 ha. K sledovanému obdobiu ostáva doriešiť 715 uplatnených žiadostí s predpokladanou výmerou 2 349 ha. Prehľad o prijatých a vybavených žiadostiach je uvedený v prílohe č. 1c.

2.4. VLM SR, š. p.

VLM SR, š. p. sú v pôsobnosti MO SR. Tento podnik k sledovanému obdobiu obhospodaroval 65 149 ha lesných pozemkov a prenajal 309 ha lesných pozemkov vo vlastníctve štátu iným subjektom. Z uvedenej výmery bolo 62 748 ha vo vlastníctve štátu a 2 710 ha vo vlastníctve neštátnych subjektov. Výmera neštátneho sektora je tvorená výmerou lesných pozemkov, ktoré podnik obhospodaruje na základe nájomných zmlúv, výmerou lesných pozemkov neštátnych subjektov, ktoré si svoje práva uplatnili a sú v riešení a výmerou lesných pozemkov neštátnych subjektov, ktoré si svoje práva doposiaľ neuplatnili (údaje o užívaní lesných pozemkov sú uvedené v prílohe č. 2e). K sledovanému obdobiu bolo prijatých 1 507 žiadostí o usporiadanie vlastníckych a užívacích vzťahov s požadovanou výmerou 30 465 ha. Kladne vybavených, fyzicky odovzdaných bolo 1 103 žiadostí s výmerou 29 954 ha. Z toho je 997 žiadostí súkromných vlastníkov lesných pozemkov, ktorým bola vrátená výmera 4 881 ha. Podľa § 6 a 9 zákona č. 229/1991 Zb. bolo vybavených 640 žiadostí s výmerou 4 415 ha, podľa zákona č. 503/2003 Z. z. bolo vybavených 18 žiadostí s výmerou 23 ha. Počet vybavených žiadostí spoluvlastníkov spoločnej nehnuteľnosti (pozemkové spoločenstvá) je 57 s výmerou 12 314 ha. Žiadosti miest a obcí boli vybavené v počte 21 s výmerou 12 324 ha. Žiadostí cirkví a náboženských spoločností bolo vybavených 27 s výmerou 406 ha. Pre iných vlastníkov bola vybavená 1 žiadosť s výmerou 29 ha. K sledovanému obdobiu ostáva doriešiť 404 žiadostí s požadovanou výmerou 511 ha. Prehľad o prijatých a vybavených žiadostiach je uvedený v prílohe č. 1e.

1. Zabezpečenie obhospodarovania a ochrany neštátnych neodovzdaných lesov povinnými osobami

ŠOLH v  pôsobnosti ministerstva a  MO SR k  31. 12. 2012 obhospodarovali celkovo 1 046 025 ha lesných pozemkov a prenajali 10 848 ha lesných pozemkov vo vlastníctve štátu iným subjektom. Z tejto výmery je 826 148 ha vo vlastníctve štátu a 230 725 ha lesných pozemkov vo vlastníctve neštátneho sektora. Výmera neštátneho sektora je tvorená výmerou lesných pozemkov, ktorú právnické osoby založené alebo zriadené ministerstvom a MO SR užívajú na základe nájomných zmlúv o výmere 30 135 ha, výmerou lesných pozemkov neštátnych subjektov, ktoré si svoje práva uplatnili a sú v riešení, ide o 82 772 ha a výmerou lesných pozemkov neštátnych subjektov, ktoré si svoje práva doposiaľ neuplatnili. Tieto lesné pozemky predstavujú výmeru 117 818 ha (údaje o obhospodarovaní lesných pozemkov povinnými osobami za Slovenskú republiku udáva príloha č. 2f).

3.1.Plánované a realizované úlohy povinnými osobami

Povinné osoby zabezpečovali obhospodarovanie neštátnych lesov v súlade s § 22 ods. 2 a ods. 6 zákona č. 229/1991 Zb. Zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov (ďalej len „zákon č. 504/2003 Z. z.“) s účinnosťou od 1. januára 2004 zrušil ustanovenie § 22 ods. 6 zákona č. 229/1991 Zb., podľa ktorého povinné osoby zabezpečovali starostlivosť a obhospodarovanie lesných pozemkov a porastov starostlivosťou riadneho hospodára a podľa § 23 sa ustanoveniami tohto zákona spravuje aj nájomný vzťah, ktorý vznikol na základe § 22 ods. 2 zákona č. 229/1991 Zb.

Podrobnejšie informácie o postupe usporiadania nájomných vzťahov medzi ŠOLH a známymi vlastníkmi neodovzdaných lesných pozemkov podľa § 22 ods. 2 zákona č. 229/1991 Zb. a podľa § 23 zákona č. 504/2003 Z. z. sú uvedené v 4. kapitole v časti vyhodnotenie opatrenia B.2. uznesenia vlády SR č. 473/2008, opatrenia B.2. uznesenia vlády SR č. 838/2009 a opatrenia B.4. uznesenia vlády SR č. 395/2012.

Ekonomická efektívnosťobhospodarovania neštátnych neodovzdaných lesov povinnými osobami je rozdielna vzhľadom na diferenciálnu rentu. Celkovo možno konštatovať, že hospodárenie v  takýchto lesoch nie je vždy pre ŠOLH ekonomicky výhodné.

Závažným problémom s výrazným dosahom na ekonomiku ŠOLH sú aj dane z nehnuteľností, ktoré ŠOLH platia aj za neštátne neodovzdané lesné pozemky. Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov umožňuje obciam pri dodržaní určitých zásad zvyšovať výšku dane všeobecne záväzným nariadením obce, pričom už sadzba okolo 1 % zo základu dane má podstatný vplyv na hospodársky výsledok ŠOLH v danom katastrálnom území (pri sadzbe dane za lesné pozemky 5,5 % sa za necelých 20 rokov v konkrétnom území zaplatí všeobecná hodnota tohto majetku na daniach). Stáva sa, že zaplatená daň je vyššia ako výnos z hospodárenia na týchto pozemkoch. V tejto súvislosti bol ministerstvom vypracovaný materiál „Analýza zdaňovania poľnohospodárskych a lesných pozemkov a návrh novelizácie príslušnej legislatívy“.

V prípade odovzdania lesných pozemkov neznámych vlastníkov v ucelených lesných častiach, postupom podľa § 22a ods. 1 zákona č. 229/1991 Zb., ŠOLH majú postupovať v súlade s § 34 zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a v súlade s § 18 zákona č. 229/1991 Zb. a obhospodarovanie týchto pozemkov neštátnymi subjektmi, ktorým boli odovzdané, zabezpečiť odplatnou formou, ktorá je príjmom ŠOLH, dovtedy než vlastník uplatní svoje práva k nehnuteľnosti.

Vzhľadom na pretrvávajúce problémy, súvisiace s odovzdaním pozemkov ich vlastníkom, ktoré proces odovzdania pozemkov výrazne spomaľujú, je potrebná novela zákona č. 229/1991 Zb. a zákona č. 180/1995 Z. z., ktorá by mala jednoznačne riešiť proces odovzdávania lesných pozemkov ich vlastníkom a nakladanie s týmto majetkom do času jeho odovzdania, vrátane riešenia majetku neznámych vlastníkov. Problémy súvisiace s odovzdávaním lesných pozemkov ich vlastníkom sú uvedené v kapitole č. 4.

1. Vyhodnotenie opatrení z uznesenia vlády SR č. 473/2008, č. 838/2009 a č. 395/2012

ŠOLH na základe opatrenia B.1. uznesenia vlády SR č. 473/2008, opatrenia B.1. uznesenia vlády SR č. 838/2009 a opatrenia B.3. uznesenia vlády SR č. 395/2012, v spolupráci s Geodetickým a kartografickým ústavom v Bratislave, spracovali výstupy známych vlastníkov, ktorí o usporiadanie užívacích práv k lesným pozemkom podľa osobitných predpisov nepožiadali a tieto uverejnili na svojich internetových stránkach. Zoznamy uverejnili aj na voľne prístupných miestach lesných správ (ochranných obvodov) a odštepných závodov. VLM SR, š. p. Pliešovce uverejnili zoznamy známych vlastníkov, ktorí o usporiadanie užívacích práv k lesným pozemkom podľa osobitných predpisov nepožiadali, na internetovej stránke organizácie 4. apríla 2013. V predchádzajúcom období VLM SR, š. p. Pliešovce s cieľom urýchliť odovzdanie užívacích práv vlastníkom lesných pozemkov zasielali prehľady takzvaných „neprihlásených pôvodných vlastníkov“ na príslušné obecné úrady, kde boli aj zverejnené. Takéto prehľady, s cieľom zvýšiť podiel známych vlastníkov, zasielali aj na príslušné pozemkové spoločenstvá.

Odozva na uverejnenie zoznamov bola pomerne nízka, údaje sú uverejnené v nasledovnom tabuľkovom prehľade.

|  |  |
| --- | --- |
|  |  |
|

|  |
| --- |
| Dopad zverejnenia prehľadu známych vlastníkov, ktorí o užívacie práva nepožiadali k 31. 12. 2012 |
|   | rok 2008 | rok 2009 | rok 2010 | rok 2011 | rok 2012 |
| počet vlastníkov | 3 837 | 3 876 | 3 943 | 3 780 | 3 747 |
| výmera pozemkov v ha  | 778 | 862 | 543 | 738 | 449 |

 |
|  |

ŠOLH na základe opatrenia B.2. uznesenia vlády SR č. 473/2008 a opatrenia B.2. uznesenia vlády SR č. 838/2009 a opatrenia B.6. uznesenia vlády SR č. 395/2012 zabezpečujú zosúladenie nájomných vzťahov, ktoré vznikli na základe § 22 ods. 2 zákona č. 229/1991 Zb. s ustanovením § 23 zákona č. 504/2003 Z. z.

ŠOLH v prípade hospodárenia (vykonávania ťažby drevnej hmoty) na neštátnych neodovzdaných lesných pozemkoch známych vlastníkov zasielajú návrhy nájomných zmlúv, ktoré niekedy ostávajú bez odozvy vlastníka alebo sa vracajú z titulu zmeny trvalého pobytu vlastníka, ktorý však v evidencii katastra nehnuteľností zmenený nebol, alebo z dôvodu, že vlastník zomrel a dedičské konanie ešte neprebehlo. V územnej pôsobnosti LESOV SR, š. p. v roku 2012 ostalo takto nedoriešených 29 % zaslaných nájomných zmlúv (ide o zaslané nájomné zmluvy v územnej pôsobnosti Odštepného závodu Šaštín, Odštepného závodu Palárikovo, Odštepného závodu Prievidza, Odštepného závodu Čadca, Odštepného závodu Kriváň, Odštepného závodu Rimavská Sobota, Odštepného závodu Revúca). V územnej pôsobnosti VLM SR, š. p. ostalo v roku 2012 nedoriešených 53 % zaslaných návrhov nájomných zmlúv.

Nasledujúca tabuľka vyjadruje prehľad postupu zosúladenia nájomného vzťahu, ktorý vznikol na základe § 22 ods. 2 zákona č. 229/1991 Zb. s ustanovením § 23 zákona č. 504/2003 Z. z. povinnými osobami.

|  |
| --- |
| Zosúladenie nájomných vzťahov podľa zákona č. 229/1991 Zb. a zákona č. 504/2003 Z. z. |
| nájomné zmluvy | za rok 2008 | za rok 2009 | za rok 2010 | za rok 2011 | za rok 2012 |
|  | zaslané | počet | 7 875 | 8 618 | 9456 | 9838 | 9371 |
| LESY SR | ha | 15 258 | 16 200 | 14504 | 13630 | 13410 |
| š. p. | uzavreté | počet | 6 056 | 6 556 | 7282 | 7466 | 6674 |
|  | ha | 14 193 | 15 046 | 13282 | 13881 | 9508 |
|  | zaslané | počet | 758 |   |   |   |  |
| LPM Ulič | ha | 1 805 |   |   |   |  |
| š. p. | uzavreté | počet | 758 |   |   |   |  |
|  | ha | 1 805 |   |   |   |  |
|  | zaslané | počet | 11 | 9 | 17 | 3 |  |
| ŠL TANAP | ha | 65 | 22 | 5 | 147 |  |
|  | uzavreté | počet | 11 | 9 | 4 | 2 |  |
|  | ha | 65 | 22 | 0,4 | 143 |  |
|  | zaslané | počet | 208 | 80 | 85 | 99 | 110 |
| VLM SR | ha | 745 | 630 | 634 | 716 | 835 |
| š. p. | uzavreté | počet | 49 | 62 | 67 | 50 | 52 |
|  | ha | 674 | 626 | 630 | 688 | 689 |
| S p o l u | zaslané | počet | 8 852 | 8 707 | 9558 | 9940 | 9481 |
| ha | 17 873 | 16 852 | 15143 | 14493 | 14245 |
| uzavreté | počet | 6 874 | 6 627 | 7353 | 7518 | 6726 |
| ha | 16 737 | 15 694 | 13912,4 | 14712 | 10197 |

|  |
| --- |
|  |

V prípade, že známi vlastníci odmietajú uzavrieť predložené nájomné zmluvy, niektoré ŠOLH v súlade s platnými právnymi predpismi pristupujú k odovzdaniu lesných pozemkov, resp. im doručia výpoveď z nájmu k 1. októbru bežného roka, podľa § 22 ods. 2 zákona č. 229/1991 Zb.

1. Záver

Zo správy vyplýva, že k sledovanému termínu ostáva nevybavených 35 272 žiadostí, čo predstavuje 35,17 % z celkového počtu prijatých žiadostí za sledované obdobie s požadovanou výmerou 82 772 ha, čo tvorí 7,93 % z požadovanej výmery.

Medzi nevybavené žiadosti sú započítané aj tie žiadosti vlastníkov, s ktorými ŠOLH upravili „nájomný vzťah zo zákona“ ustanovený zákonom č. 229/1991 Zb. Podľa zákona č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov. Tieto pozemky je však naďalej potrebné odovzdať vlastníkom do užívania.

Za sledované obdobie boli kladne vybavené hlavne žiadosti:

* kde neboli problémy s identifikáciou pozemkov, vo väčšine prípadov išlo o identický stav, ktorý si nevyžadoval geometrické zameranie;
* s vyššou výmerou, tvoriace ucelený vlastnícky komplex;
* kde predmetom riešenia boli lesné pozemky s ekonomicky zaujímavými lesnými porastmi.

Najvyššie percento počtu nedoriešených žiadostí je spôsobené nezáujmom oprávnených osôb vydokladovať svoje žiadosti aj napriek tomu, že zo strany povinných osôb boli vyzývané na doplnenie žiadostí o relevantné doklady, ktoré by preukázali oprávnenosť žiadosti, ako je napr. doklad o vlastníctve, rozhodnutie o dedičskom konaní a podobne. Ide o 42 % nevybavených žiadostí, pričom podiel neodovzdaných lesných pozemkov tvorí 66 %, prevažne v územnej pôsobnosti LESOV SR, š. p.

Až 27,84 % nevybavených žiadostí tvoria neopodstatnené žiadosti, alebo žiadosti kde vlastník lesného pozemku zomrel, alebo žiadateľ dohodu o odovzdaní nepodpísal. Podiel na výmere je 12,56 %. V tomto prípade ide o žiadosti v územnej pôsobnosti ŠL TANAP.

Dôvod, že sa vlastníci nezdružili s cieľom odovzdania lesných pozemkov v ucelených lesných častiach, bez vytyčovania jednotlivých pozemkov tvorí 20,84 % podiel nevybavených žiadostí, pričom podiel neodovzdaných lesných pozemkov je 5 %. Ide o žiadosti v územnej pôsobnosti VLM SR, š. p.

Problémy pri odovzdávaní lesných pozemkov vznikajú aj v tých prípadoch, keď odovzdávaný majetok nie je identický, t. j. právny stav nekorešponduje so stavom – obsahom evidovaným v katastri nehnuteľností, ktorý je záväzný pre konkrétny druh pozemku. Hranice pôvodných pozemkov nie sú v teréne jednoznačne identifikovateľné, čo je spôsobené historickým vývojom v období rokov 1948 až 1989, keď sa vytvárali lesohospodárske celky a neskôr jednotky plošného rozdelenia lesa s osobitným hospodárením na nich. Hranice pôvodných lesných pozemkov, ktoré rešpektovali vlastníctvo zanikali. Jednotky plošného rozdelenia lesa rešpektujú prirodzené hranice porastov (napríklad po lesných cestách, hrebeňoch alebo dolinách).

Neidentický majetok je možné odovzdať vlastníkovi až po zosúladení právneho stavu so stavom evidovaným v katastri nehnuteľností, t. j. po doložení geometrického plánu. Podľa § 21a zákona č. 229/1991 Zb. náklady súvisiace so zameraním vlastníckych hraníc a ich vytýčením v teréne nesie štát. Zákonom č. 571/2007 Z. z., ktorým sa mení a dopĺňa zákon Slovenskej národnej rady č. 330/1991 Zb. bolo však zrušené ustanovenie § 15, v rámci ktorého vytýčenie neidentických hraníc zabezpečoval štát prostredníctvom príslušných obvodných pozemkových úradov. Z tohto dôvodu je potrebné prijať novú alternatívu riešenia tohto problému, resp. pre účely vydávania lesných pozemkov pri novelizácii tohto zákona opätovne zaviesť § 15. Takýchto prípadov sa týka 3,78 % nevybavených žiadostí, hlavne súkromných vlastníkov lesných pozemkov, pričom podiel neodovzdaných lesných pozemkov tvorí 10,58 %.

Vysoké percento nevybavených žiadostí je aj z dôvodu, že vlastníci lesných pozemkov, ktorí požadujú odovzdanie majetku, majú menší podiel ako 50 % z výmery pozemku a tento nie je identický. Títo vlastníci sa nechcú združiť s ostatnými spoluvlastníkmi, ani uzatvoriť nájomnú zmluvu, resp. osobitnú dohodu podľa osobitného predpisu. Postup riešenia podielového spoluvlastníctva musí byť v súlade s § 139 zákona č. 40/1964 Zb. Občiansky zákonník. Ide o 4,51 % nevybavených žiadostí, pričom podiel neodovzdaných lesných pozemkov je 5,62 %.

Menej ako 1 % z nevybavených žiadostí s takým istým podielom neodovzdaných lesných pozemkov je z dôvodu neochoty oprávnených osôb prevziať užívacie práva napriek tomu, že svoju žiadosť majú vydokladovanú a spĺňajú aj ďalšie podmienky na odovzdanie (pozemky sú identické a nie je potrebné ich zamerať). Ide o 3,24 % neodovzdaných lesných pozemkov.

Mnohé žiadosti vykazujú viac ako jeden dôvod, pre ktoré neboli vybavené.

Riešenie žiadostí oprávnených osôb je mimoriadne zložité a náročné. Zložitosť a náročnosť je daná predovšetkým počtom žiadostí, ktoré ostáva ešte vybaviť. Možno konštatovať, že tempo riešenia žiadostí vlastníkov sa spomalilo nielen v dôsledku vyššie uvedených skutočností, ale aj v dôsledku toho, že ostáva riešiť prevažne drobné individuálne vlastníctvo lesných nehnuteľností, ktoré nie je možné v teréne identifikovať. Uvedené skutočnosti spomaľujú priebeh riešenia žiadostí a v niektorých prípadoch znemožňujú ich riešenie.

Závažný vplyv na vybavovanie žiadostí má sporný majetok, ktorý je v súdnom konaní. K 31. 12. 2012 v rámci Slovenskej republiky bolo podaných 82 návrhov na začatie súdneho konania na určenie vlastníctva s výmerou pozemkov 25 733 ha.

Prehľad o súdnych sporoch vo veci vlastníctva štátu k lesným pozemkom podľa zákona č. 99/1963 Zb. Občiansky súdny poriadok, so stavom k 31. 12. 2012, podľa štátnych organizácií lesného hospodárstva, uvádza tabuľka na nasledovnej strane.

Výmery pozemkov v jednotlivých súdnych sporoch sú orientačné, pretože vychádzajú aj z evidencie vedenej v pozemkovoknižných vložkách, ktorá je v katastrálnych jutrách a štvorcových siahach. V niektorých súdnych sporoch nie sú výmery zo strany žalujúceho uvedené vôbec.

Na odstránenie nedostatku právnej úpravy aktívnej legitimácie ŠOLH pri podaní žaloby o určenie vlastníckeho práva evidovaného v katastri nehnuteľností na iného vlastníka, ako je Slovenská republika, pri ktorom ŠOLH tvrdí, že ide o vlastníctvo štátu, došlo v roku 2008 k novelizácii Občianskeho súdneho poriadku a zákonom č. 499/2009 Z. z., ktorým sa mení a dopĺňa zákon Slovenskej národnej rady č. 330/1991 Zb. bola uskutočnená úprava § 50 ods. 6 zákona č. 326/2005 Z. z. o lesoch v znení neskorších predpisov. Dosah tejto úpravy na súdnu prax ukáže nasledujúce obdobie.

|  |
| --- |
| Prehľad o súdnych sporoch vo veci vlastníctva štátu k lesným pozemkom k 31.12.2013 |
| žalobca | návrhy | konania zastavené | rozhodnutia o veci samej |
| vlastníctvo štátu |
| potvrdené  | nepotvrdené  |
| počet | ha | počet | ha | počet | ha | počet | ha |
| LESY SR, š. p.  | 26 | 7 219 |  2  | 3 102  | 4 | 144 | 3 | 636 |
| iné fyz. alebo práv. osoby | 41 | 8 924 | 5 | 3 212 | 1 | 12 | 1 | 4 |
| LPM Ulič, š. p.  | 2 | 1 356 |   |   |   |   |   |   |
| iné fyz. alebo práv. osoby |   |   |   |   |   |   |   |   |
| ŠL TANAP  | 5 | 833 |   |   |  1 | 0,2  |  1  |  331 |
| iné fyz. alebo práv. osoby |   |   |   |   |   |   |   |   |
| VLM SR, š. p.  | 5 | 3 655 |  2 | 3 102  |   |   | 2  |  305  |
| iné fyz. alebo práv. osoby | 3 | 3 746 |  |  |   |   |   |   |
| spolu ŠOLH | 38 | 13 063 | 2 | 3 102 | 5 | 144 | 6 | 1 272 |
| spolu iné fyz. práv. osoby | 44 | 12 670 | 7 | 6 314 | 1 | 12 | 1 | 4 |

6. Návrh opatrení

6.1. Vypracovať návrh na zmenu a doplnenie zákonov upravujúcich usporiadanie vlastníckych a užívacích práv k pozemkom (napr. zákon č. 229/1991 Zb., zákon č. 180/1995 Z. z.)

Termín: október 2013

Zodpovedný: generálny riaditeľ sekcie lesného

hospodárstva a spracovania dreva

6.2. Aktualizovať prehľad známych vlastníkov lesných pozemkov, ktorí o usporiadanie užívacích práv nepožiadali na základe schválených ROEP. Prehľad zverejniť na internetových stránkach organizácií.

Termín: priebežne

Zodpovední: riaditelia ŠOLH

6.3. Pokračovať v zosúlaďovaní nájomných vzťahov, ktoré vznikli na základe § 22 ods. 2 zákona č. 229/1991 Zb. s ustanovením § 23 zákona č. 504/2003 Z. z.

Termín: priebežne

Zodpovední: riaditelia ŠOLH

6.4. Vykonať štátny dozor na úseku transformácie vlastníckych vzťahov k lesným pozemkom v LPM Ulič, š. p., ŠL TANAP a v šiestich odštepných závodoch LESOV SR, š. p.

Termín: 31. 12. 2013

Zodpovedný: generálny riaditeľ sekcie lesného

 hospodárstva a spracovania dreva

6.5. Obhospodarovanie pozemkov neznámych vlastníkov, ktoré boli podľa § 22a ods. 1 zákona č. 229/1991 Zb. odovzdané v ucelených lesných častiach zosúladiť s § 34 zákona č. 330/1991 Zb. a s § 18 zákona č. 229/1991 Zb.

Termín: priebežne

Zodpovední: riaditelia ŠOLH